stanford-oval/wikipedia huggingface dataset:
קורס פתוח מקוון מרובה משתתפים
יתרונות > יתרונות פדגוגיים

גמישות ונגישות לחומרים - תוכני הקורסים מועלים לאינטרנט כך שהגישה לחומרים השונים חופשית לכולם.
קטעי וידאו קצרים - קורס מוק מחולק לפרקי למידה המורכבים מכמה יחידות קצרות, לרוב 5–15 דקות, ובכך מתאימים לזמן הקשב האופטימלי של התלמידים. כמו כן, קטעי וידאו קצרים, מאפשרים לתלמידים את היכולת לשלוט בקצב, להשהות, להריץ לאחור, לחקור ולחזור לתוכן ההרצאה.
תרגול פעיל - כל יחידת לימוד קצרה יכולה להיות מלווה בתרגיל או סט של בעיות להערכת הלמידה שלו והשליטה בחומר של היחידה הנלמדת.
משוב מיידי אוטומטי
הערכה עצמית - מאפשרת אוטונומיה רבה יותר בלמידה ויעילה במיוחד בפיתוח מיומנויות למידה עצמית הנדרשות בסביבת למידה מקוונת. היתרונות הקוגניטיביים של הערכה עצמית כוללים שיפור הבנה, ביצועים, ויכולת לניתוח עצמי.
הערכת עמיתים - מאפשרת הערכה בקורסים מרובי משתתפים. נתונים ראשוניים מניסוי שנערך בקורס מבוא לסוציולוגיה בקורסרה הצביעו על רמה גבוהה של התאמה בין הממוצע של חמישה תלמידים שהשתתפו בהערכת עמיתים לבין הציונים הסופיים שניתנו על ידי סגל ההוראה.
למידה לרמת שליטה (Mastery learning) - ניתנת האפשרות לחזור על מטלה עד לביצוע אולטימטיבי.
פורומים ודיוני וידאו - מנגנון לקבלת עזרה מיידית וישירה עם בעיה, הערכה או הבנה של מושג וכמו כן ליצירת קשרים ושיתוף פעולה. כלים אלה חשובים ביותר בלמידה מקוונת ואף נטען כי תלמידים לומדים באותה מידה מיחסי הגומלין ביניהם כפי שהם לומדים מחומרי הקורס.
התאמה אישית ללומד - שילוב בלמידה בקורסי מוּק היבטים של התאמה אישית, כמסלול מותאם אישית לתוכנית הלימודים או דרך משוב אישי שמוצג ללומד.
חקר למידה - המסה הגדולה של הנתונים המקוונים לגבי על תלמיד מאפשרת מעבר ממחקר המודרך על ידי השערות למחקר המודרך על ידי נתונים.
חסרונות

ההתלהבות הרבה סביב קורסי המוק העלתה חששות רבים וביקורת ברחבי הרשת ובפורומים חינוכיים. רוב הביקורת סובבת סביב נושאים כמו קיימות (מודלים עסקיים), סוגיות פדגוגיות, איכות ושיעורי השלמת הקורסים, והענקת נקודות זכות אקדמיות על השתתפות.
חסרונות > קיימות

פגיעה במחקר ומחסור באינטראקציה עם חוקרים - הגישה האקדמית הרווחת רואה ערך משמעותי באינטראקציה עם "חוקר מן השורה", שעורך מחקר מתקדם בתחומו. החוקר נתפס כמקור ידע והאינטראקציה נתפסת כחשובה יותר ככל שהיא קרובה יותר אל מקור הידע. המעבר ללמידה מקוונת עשוי לגרור ניתוק מן המחקר והחוקרים.
חשש נוסף הוא פגיעה תקציבית במחקר האקדמי, שחלקו ממומן כיום באמצעות שכר לימוד ותשלומים נוספים של הסטודנטים.
חסרונות > סוגיות פדגוגיות

מדען המחשב משה ורדי טען ל"היעדר חמור של פדגוגיה במוקים", ובכלל בהשכלה גבוהה. לפי ורדי, הרטוריקה המוקדמת בנוגע לערך החינוכי של קורסי מוק סבבה סביב המטרה לבנות קורסים באיכות של שיעורים פרטיים, אבל קשה ליישב רטוריקה כזו עם כמות המשתתפים העצומה שהיא תכונה מהותית של קורסי מוק.[דרוש מקור]
אינטראקציות מצומצמות - בעוד שההוראה האקדמית מאפשרת דיאלוג בין מרצה לסטודנט, בקורסי מוק המערך התומך ללומד מצומצם ונעדר המפגש פנים אל פנים עם מרצים וחוקרים. על-פי עמדה זו, לימודים אקדמיים במיטבם משמעם לא רק העברת ידע ולמידה אלא קיום קהילה אינטלקטואלית. האינטראקציה האקדמית עם מרצים ועם סטודנטים אחרים, השהות בספריית הקמפוס ועוד, יוצרים חוויית למידה ייחודית ושונה במהותה מהחוויה האפשרית באמצעות לימודים מקוונים. נשיא אוניברסיטת קורנל דייוויד סקורטון אמר כי "אינטראקציות יכולות להתקיים כיום במרחק גדול מאוד, אבל אנחנו עדיין רואים תגליות רבות שמבוססות על התפישה הישנה של היתקלות בין אנשים, ארוחות צהרים משותפות, ואינטראקציה אישית... אפילו עם כל הטכנולוגיות שלנו, הקרבה הפיזית היא עדיין מה שחשוב באמת."
אחוז נושרים גדול - גבוה במידה ניכרת משיעור הנשירה בלימודים במתכונת המוכרת.
איכות הקורסים - הנושא של איכות קורסי המוק מדאיג את נציגי מוסדות ההשכלה הגבוהה. המודל החינמי, לצד התפתחות היצע קורסים גדול מעורר חשש להידרדרות ברמתם של הקורסים.
יכולת הערכה מוגבלת - בשל מספר המשתתפים הגדול בקורסים, מתקשים מרצים ועוזרי הוראה להעריך את עבודתם. מערכי הבדיקה בקורסים אלו מושתתים בעיקר על שאלונים מקוונים, המורכבים משאלות סגורות הנבדקות על ידי מחשב או על הערכת עמיתים. מערך בדיקה נוסף שמצוי בשימוש פחות מהאחרים, בשל בעיות ביישומו, הוא השימוש בטכנולוגיות ניתוח טקסט, שאמורות לאפשר לתוכנה לדרג את איכותן של תשובות "פתוחות". היעילות והאמינות של כלים אלה שנויות במחלוקת, ובשל החשיבות המיוחסת למדידה ולבחינה של הישגים זהו אחד החסמים העיקריים בהטמעה נרחבת של מודלים כאלה כחלופה לשיטות ההערכה הנהוגות באקדמיה.
חסרונות > סוגיות נוספות

חשש להקטנת "ערך השוק" של תואר אקדמי - על ידי התפתחות "אינפלציה" של תארים אקדמיים עקב הגדלת היצע הלימודים האקדמיים.
שינוי יחסי הכוחות בשוק ההשכלה הגבוהה - לאוניברסיטאות הגדולות יש הן משאבים פיננסיים, הן כוח-אדם והן עילות להקים מערכים של קורסי מוק לחיזוק תדמיתן הציבורית כמשרתות של ציבור רחב, הגדלת המוניטין והנראות שלהן בעולם, פיתוח אפיקי הכנסה חדשים ועוד. לפיכך יש חשש לפגיעה במוסדות אקדמיים קטנים ובאוכלוסיית המרצים והחוקרים, בשל התפתחותם של "מרצים כוכבים" שיפגעו בנתח השוק של אלה.
טכנולוגיה

בפיתוח של קורס מוק משולב צוות תמיכה עם מומחים מתחומים שונים שיתכננו את התכנים, את הפדגוגיות, את המטלות ואת משימות ההערכה כך שיתאימו לתנאים המיוחדים של המוק. פיתוח קורסי מוק דורש כמה מיומנויות: ידע בהוראה פרונטלית, תכנון הפלטפורמה, התכנים, הפדגוגיות, המטלות ומשימות ההערכה, צילום הווידאו, העיצוב, טכנולוגיית מידע והתקשורת (IT). המכון הטכנולוגי של ג'ורג'יה דווח כי 19 אנשים עובדים על קורס מוק, וכי יש צורך ביותר. בשל המספר הגדול של נרשמים, נדרשת מהפלטפורמות עליהן מבוססים קורסי המוק זמינות דומה לאתרי שיתוף מדיה ותוכן. קורסי מוק משתמשים בדרך כלל במחשוב ענן.
קורסי מוק מאפשרים גישה אסינכרונית לקטעי וידאו וחומרי לימוד אחרים, בחינות ואמצעי הערכה אחרים, כמו גם פורומים וקבוצות דיון. לפני 2013 פיתח כל מיזם מוק  פלטפורמה משלו. באפריל 2013 החלו EdX ואוניברסיטת סטנפורד לעבוד על XBlock SDK, פלטפורמת קוד פתוח משותפת. פלטפורמה זו פתוחה לשימוש הציבור על פי רישיון הקוד פתוח GPL Affero, הדורש שכל השיפורים לפלטפורמה יפורסמו באופן פומבי וירשמו תחת אותו הרישיון. סגן ראש אוניברסיטת סטנפורד ג'ון מיטשל אמר כי המטרה הייתה לספק מערכת לינוקס ללמידה מקוונת. חברות אחרות, כגון קורסרה, פיתחו פלטפורמות שאינן פתוחות.
הערכת איכות

הערכת איכות של קורס מוק בוחנת את התנאים להצלחת הלמידה, ולא בהכרח את התוצאה הסופית מנקודת מבטם של המשתתפים. וההערכה תלויה במספר גורמים, המתייחסים הן למבנה הקורס והן לתוכנו.
הסוגים השונים של קורסי מוק, המגוון של פלטפורמות, מודלים פדגוגיים וצרכים של משתתפים מצריכים פיתוח של מדדים שישקפו את ההיבטים והצרכים השונים של המשתתפים ויוצרי תוכן, להערכת איכותו.
הערכת איכות > מאפייני הערכת איכות

תפיסת האיכות והתועלת של הקורסים תלויה בגורמים כגון עיצוב, מבנה ואיכות התוכן, הערכת הלומדים, תמיכה טכנית וחווית למידה.
לפי סטראק וטריסוליני  מסגרת הערכה מקיפה יכולה לתרום לשיפור מתמיד של קורסים אלה ולהגברת השפעתם על עולם החינוך המקוון. הם הציעו טקסונומיה להערכת איכות של קורסים המתבססת על ארבעה ממדים עיקריים:
ממד טכנולוגי הכולל את פלטפורמת הקורס, כלי הוראה, סרטונים, נגישות, תמיכה טכנית, התאמה למערכות ומכשירים שונים, שימוש בטכנולוגיה שמאפשרת אינטראקציה בין הלומדים וחווית משתמש.
ממד ניהולי המתייחס להיבטים מוסדיים כגון מחויבות הארגון או יוצר התוכן לאיכות ואסטרטגיות למידה, מדיניות ורישיונות, קיימות הקורס, עלות-תועלת, משאבים ותמיכה ניהולית.
ממד פדגוגי הבוחן את מבנה הקורס ועיצוב תהליך הלמידה, שיטות ההוראה, הערכת הלומדים, סוג הקורס, מתן משוב והערכת בעיני הלומד.
ממד שיתופי העוסק באינטראקציות בין לומדים, מעורבות בקהילה הלימודית ושיתופי פעולה בקרב הלומדים.
שילוב קורסי מוק במערכת החינוך בישראל

אגף טכנולוגיות מידע מפעיל את מיזם "MOOC במערכת החינוך" משנת 2013. מיזם זה מוגדר על ידי משרד החינוך כ"מיזם המשנה את תפיסת ההוראה-הלמידה המסורתית והופך אותה ללמידה חדשנית, המפתחת כישורי למידה משמעותיים, מעצימה את חוויות המורה המוביל ומהווה חוויה מעצימה לתלמידים בשיעורים". במסגרת התוכנית מצטרפים תלמידים לקורס אקדמי בלמידה מרחוק, שמופעל על ידי אוניברסיטאות כ-MIT, סטנפורד, פרינסטון, יל, הרווארד, דיוק ועוד.
בשנת הלימודים תשע"ד, בוצע פיילוט משותף למשרד החינוך וארגון ערי חינוך בתחום החינוך המקוון. 413 תלמידים מבתי ספר שונים ברחבי ישראל, ב-14 כיתות ח' עד י"ב, השתתפו יחד עם מוריהם בקורסי מוק אקדמיים ברובוטיקה ובאסטרונומיה – "מבוא לאסטרונומיה" של האוניברסיטה הפתוחה האוסטרלית, ו"שליטה ברובוטים ניידים" של המכון הטכנולוגי של ג'ורג'יה. שיעור ההתמדה וההצלחה של כלל תלמידים אלו בקורסים עמד על 83% לעומת כ-8% של קורסי מוק בעולם.
ראו גם

למידה מרחוק
E-learning
שיעור הפוך
למידה משולבת מחשב
משאבים לימודיים פתוחים
קורס מקוון
לקריאה נוספת

קהן ט., סופר ט.,נחמיאס ר. בחינת מאפייני השימוש בווידאו על ידי הלומדים ב-MOOC. בתוך האדם הלומד בעידן הטכנולוגי: ספר הכנס העשירי לחקר חדשנות וטכנולוגיות למידה ע"ש צ'ייס : שלישי-רביעי, כ"א-כ"ב בשבט תשע"ה, 10-11 בפברואר 2015 / עורכים: יורם עשת-אלקלעי
יצחק חורש

| --- | --- |

איציק חורש גולש SUP
 לידה:  9 בדצמבר 1990 (בן 34) 
 מידע כללי
 מדינה:  ישראל 
 ספורט
 ענף ספורט:  גלישת רוח, גלישת גלים 
 
יצחק (איציק) חורש (נולד ב-9 בדצמבר 1990) הוא גולש רוח, גולש גלים וגולש SUP ישראלי. חורש היה אלוף ישראל בגלישת רוח כנער לשנת 2009 ואלוף ישראל בגלישת SUP לשנת 2013, 2014, 2015, 2016, 2017, 2018. בשנת 2014 דורג במקום ה-16 בגלישת SUP רייס באליפות אירופה שנערכה בגרמניה.
ביוגרפיה

איציק חורש גדל במרכז ישראל והתחיל ללמוד גלישת רוח בגיל 13 בבית הספר לגלישה הפועל תל אביב. בשנת 2009, במקצה הנערים, חורש ניצח וזכה במקום הראשון בתחרות הסטורם ריידר בחוף בת גלים בחיפה. הספונסרים של איציק חורש בגלישת רוח הם Goya ו-EZZY. בשנת 2013 חורש התחיל להשתתף בתחרויות גלישת SUP בישראל ובעולם. בשנים 2013, 2014, 2015 ,2016 ,2017, 2018. חורש ניצח בתחרויות והפך לאלוף ישראל בגלישת SUP רייס (מהירויות) ו-SUP (גלישת גלים).
רשימת תחרויות

| תחרות |  | שנה | מקום גאוגרפי | סוג גלישה | מקצה | מקום |
| --- | --- | --- | --- | --- | --- | --- |
| סטורם ריידר |  | 2009 | חיפה, ישראל | גלישת רוח | נערים | מקום 1 |
| סטורם ריידר |  | 2013 | חיפה, ישראל | גלישת רוח | גברים | מקום 3 |
| ליגת ארומה סאפ בית ינאי |  | 2013 | בית ינאי, ישראל | גלישת SUP רייס | גברים | מקום 3 |
| ליגת ארומה סאפ אשקלון |  | 2013 | אשקלון, ישראל | גלישת SUP רייס | גברים | מקום 3 |
| תחרות לזכרו של אורי כהן |  | 2013 | קריית ים, ישראל | גלישת SUP רייס | גברים | מקום 1 |
| תחרות לזכרו של אורי כהן |  | 2013 | קריית ים, ישראל | גלישת SUP גלים | גברים | מקום 2 |
| תחרות Starboard Paddle for Hope |  | 2013 | שדות ים, ישראל | גלישת SUP רייס | גברים | מקום 1 |
| תחרות גלישת סאפ גלים- תל ברוך |  | 2014 | תל אביב, ישראל | גלישת SUP גלים | גברים | מקום 1 |
| חותרים ביחד- 19 קילומטר |  | 2014 | זיכרון יעקוב, ישראל | גלישת SUP רייס | גברים | מקום 1 |
| ליגת חורף- חוף גורדון |  | 2014 | תל אביב, ישראל | גלישת SUP רייס | גברים | מקום 1 |
| תחרות Lost Mills Race |  | 2014 | גרמניה | גלישת SUP רייס 18 קילומטר | גברים | מקום 16 |
| תחרות TLV OPEN SUP |  | 2014 | תל אביב, ישראל | גלישת SUP רייס 5 קילומטר | גברים | מקום 2 |
| תחרות Starboard Paddle for Hope |  | 2014 | שדות ים, ישראל | גלישת SUP רייס 4.5 קילומטר | גברים | מקום 1 |
| זזיק רייס פרו |  | 2014 | חדרה, ישראל | גלישת SUP רייס 10 קילומטר | גברים | מקום 1 |
| אליפות ישראל של איגוד השייט הישראלי |  | 2015 | נחשולים, ישראל | גלישת SUP רייס 10 קילומטר | גברים | מקום 1 |
| אליפות ישראל של איגוד השייט הישראלי |  | 2016 | נחשולים. ישראל | גלישתsup רייס 10 קילומטר | גברים | מקום 1 |
| LAKE TLV |  | 2017 | תל אביב, ישראל | גלישת סאפ רייס 3 קילומטר | גברים | מקום 2 |
| WAVES |  | 2017 | אשדוד, ישראל | גלישת סאפ גלים | גברים | מקום 1 |
| אליפות ישראל בסאפ |  | 2017 | אילת, ישראל | גלישת סאפ רייס 5 קילומטר | גברים | מקום 1 |
| אליפות ישראל בסאפ |  | 2018 | אילת, ישראל | גלישת סאפ רייס 6 קילומטר | גברים | מקום 1 |
לקריאה נוספת

מגזין אדרנלין
SUPAWAY
SUPAWAY
SURFO.co.il
Lost Mills
ספורט 2(הקישור אינו פעיל)
אתר בת גלים(הקישור אינו פעיל)
הערות שוליים

↑  Lost Mills
↑  אתר מגזין אדרנלין
↑  SUPAWAY
↑  SUPAWAY
1 2  Surfo.co.il
↑  Lost Mills
↑  Lost Mills
↑  ספורט 2
↑
איתן טיבי

טיבי במדי נבחרת ישראל, 2015
איתן טיבי (נולד ב-16 בנובמבר 1987 בירושלים) הוא כדורגלן ישראלי המשחק בעמדת הבלם בקבוצת הפועל באר שבע מליגת העל ובנבחרת ישראל.
הוא זכה ב-19 תארים קבוצתיים ישראליים, בהם שבע אליפויות, דבר ההופך אותו לכדורגלן הישראלי שלא שיחק במדינה זרה המעוטר ביותר בישראל.
קריירת מועדונים

טיבי החל לשחק כדורגל בקבוצות הילדים של בית"ר חיפה, ולאחר מכן עבר למחלקת הנוער של מכבי נתניה. בעונת 2006/2007 עבר לבית"ר ירושלים וחתם על חוזה לארבע שנים בעודו בן 19. בעונה הראשונה שלו בקבוצה מיעט לשחק, אך היה חלק מסגל הקבוצה שזכתה בתום העונה באליפות. בעונת 2007/2008 הושאל להפועל רעננה (בליגה הלאומית), ובעונת 2008/2009 הושאל לעולה החדשה לליגת העל, הכח עמידר רמת גן, והפך לבלם הקבוע של הקבוצה.
בעונת 2009/2010 חזר לשחק בבית"ר ירושלים, ובסיום העונה חתם לשנתיים בשרלרואה מליגת העל הבלגית. לאחר חצי עונה בשרלרואה, בה לא מצא את מקומו ושיחק תשעה משחקים בלבד, החליט טיבי לחזור לישראל.
בינואר 2011 חתם לשלוש וחצי שנים בעירוני קריית שמונה. בעונת 2011/2012 שותף ב-23 משחקי ליגה וזכה עם הקבוצה באליפות הראשונה בתולדותיה, וכן זכה עמה בגביע הטוטו.
ב-29 באוגוסט 2012 חתם במכבי תל אביב לשלוש עונות לאחר הליך בוררות ארוך בין מכבי לבעלים של עירוני קריית שמונה, איזי שרצקי, לגבי סעיף השחרור בחוזה השחקן. בהחלטת בורר נקבע כי סעיף השחרור בחוזה של טיבי בסך 350 אלף אירו בתוקף, והשחקן הורשה להצטרף למכבי תל אביב. בעונת 2012/2013 תפס מקום קבוע בהרכב הקבוצה, לצידו של הבלם קרלוס גארסיה, וזכה עם הקבוצה באליפות, השנייה שלו ברציפות. בעונה זו ערך 34 הופעות בהרכב, ושמו אף הוזכר לא פעם בתקשורת כבלם הטוב בישראל.
לקראת עונת 2013/2014 השתתף בפעם הראשונה במשחק אירופאי במסגרת מוקדמות ליגת האלופות. טיבי פתח בארבעת משחקי המוקדמות מול גיור ההונגרית ופ.צ. בזל השווייצרית, אך מכבי תל אביב הודחה מול האחרונה בתוצאה כוללת של 3–4 והעפילה לשלב הפלייאוף של הליגה האירופית. בהמשך העפיל עם הקבוצה לשלב 32 האחרונות בליגה האירופית, ובתום העונה זכה עמה באליפות נוספת. בעונת 2014/2015 זכה עם הקבוצה באליפות שלישית ברציפות, וכן זכה עמה בגביע המדינה ובגביע הטוטו. בעונת 2015/2016 העפיל עם מכבי תל אביב לשלב הבתים של ליגת האלופות ולגמר גביע המדינה, ובתום העונה האריך את חוזהו במועדון בשלוש שנים נוספות.
בעונת 2018/2019 שותף בשמונה משחקי ליגה ובלבד ובסופה זכה עם הקבוצה באליפות ושוחרר מהמועדון, אך באוגוסט 2019 האריך את חוזהו בקבוצה בשנתיים נוספות. במהלך העונה שב להיות שחקן הרכב קבוע והשלים 90 דקות בכל 29 המשחקים בהם שותף. ב-18 בינואר 2020 כבש לראשונה בקריירה צמד שערים במשחק אחד, בניצחון 3–0 על הפועל חדרה.
בעונת 2020/2021 זכה עם הקבוצה בגביע המדינה, על אף שלא שותף במשחק הגמר בו ניצחה מכבי 2-1 את הפועל תל אביב. באותו הקיץ עזב את מכבי תל אביב ועבר להפועל באר שבע.
נבחרת ישראל

ב-26 במאי 2012 ערך את הופעת הבכורה שלו במדי נבחרת ישראל הבוגרת, במשחק הידידות מול צ'כיה תחת המאמן הלאומי אלי גוטמן. כחודש מאוחר יותר שותף בפעם הראשונה במשחק רשמי במשחק החוץ מול אזרבייג'ן, במסגרת מוקדמות מונדיאל 2014, ובהמשך הקמפיין תפס מקום קבוע בהרכב הנבחרת. גם במשחקי מוקדמות יורו 2016 היה שחקן הרכב קבוע בנבחרת. את שער הבכורה שלו בנבחרת כבש טיבי בניצחון 1–0 על ליכטנשטיין ב-6 בספטמבר 2017, במסגרת מוקדמות מונדיאל 2018.
שימש גם כסגן-קפטן הנבחרת.
תארים

אליפות: 2006/2007
גביע הטוטו: 2009/2010
אליפות: 2011/2012
גביע הטוטו: 2011/2012
אליפות: 2012/2013, 2013/2014, 2014/2015, 2018/2019, 2019/2020
גביע המדינה: 2014/2015, 2020/2021
גביע הטוטו: 2014/2015, 2017/2018, 2018/2019, 2020/2021
אלוף האלופים: 2019, 2020
הפועל באר שבע
גביע המדינה: 2021/2022
אלוף האלופים: 2022
הערות שוליים

↑  משה בוקר, הבורר קבע: איתן טיבי יעבור למכבי ת"א, באתר הארץ, 29 באוגוסט 2012
↑  אורן יוסיפוביץ‏, בגודל טיבי: עלייתו של איתן טיבי לעמדת הבלם המוביל בנבחרת, באתר וואלה, 22 במרץ 2013
↑  ליאור טימור, ‏מה שפויול לא יכול: טיבי יעצור גם את רונאלדו?, באתר ONE‏, 19 במרץ 2013
↑  צנציפר, שיינמן, שר ההגנה: הפריצה של איתן טיבי, באתר ynet, 3 באוקטובר 2013
↑  יניב טוכמן‏, איתן טיבי חתם על חוזה חדש לשנתיים במכבי תל אביב, באתר וואלה, 4 באוגוסט 2019
↑  ליגת העל: מכבי תל אביב ניצחה את הפועל חדרה 0:3 בחוץ, באתר וואלה, 18 בינואר 2020
↑  הפועל באר שבע: איתן טיבי ואריאל הרוש חתמו לשנתיים, באתר וואלה, 28 ביוני 2021
קווינסי ג'ונס

| --- | --- |

קווינסי ג'ונס, 2007
 לידה:  14 במרץ 1933 שיקגו, אילינוי, ארצות הברית
 פטירה:  3 בנובמבר 2024 (בגיל 91) בל אייר, ארצות הברית 
 מקום קבורה:  בית הקברות הוליווד פוראבר 
 מוקד פעילות:  ארצות הברית 
 תקופת הפעילות:  1951–2024 (כ־73 שנים)
 מקום לימודים:  מכללת ברקלי למוזיקה, תיכון גרפילד 
 סוגה:  מוזיקת פופ, פאנק, מוזיקת נשמה, ביג בנד, סווינג, ג'אז, בוסה נובה
 שפה מועדפת:  אנגלית 
 כלי נגינה:  חצוצרה 
 חברת תקליטים:  קולומביה רקורדס, Mercury, Qwest
 בן או בת זוג:  ג'רי קולדוול (1957–1966) אולה אנדרסון (1967–1974) פגי ליפטון (1974–1990)  נסטסיה קינסקי (1992–1995) 
 צאצאים:  קווינסי ג'ונס השלישי, ג'ולי ג'ונס, מרטינה ג'ונס, קניה קינסקי-ג'ונס, קידאדה ג'ונס, ראשידה ג'ונס, רייצ'ל ג'ונס 
 מספר צאצאים:  7 
 פרסים והוקרה:  Jane Fonda Humanitarian Award (1986)  היכל התהילה של הרוק אנד רול (2013)  Global Citizen Awards (2012)  דוקטור לשם כבוד מאוניברסיטת מיאמי (14 במאי 1999)  פרס גראמי להקלטת השנה (28 בפברואר 1984)  המדליה הלאומית לאומנויות (2010)  Primetime Emmy Award for Outstanding Music Composition for a Series (Original Dramatic Score) (1977)  פרס גראמי לביצוע סולו הפופ הטוב ביותר (1986)  Grammy Award for Best Arrangement, Instrumental or A Cappella (1979)  פרס טוני לחידוש הטוב ביותר למחזמר (2016)  פרס גראמי להקלטת השנה (1986)  Black Music & Entertainment Walk of Fame (2021)  פרס אניספילד-וולף (2002)  היכל התהילה של קליפורניה (2008)  פרס ז'אן הרשולט לפעילות הומניטרית (27 במרץ 1995)  איש השנה של MusiCares (1996)  אגדה חיה של ספריית הקונגרס  פרס אגדה חיה של גראמי (1991)  פרס גראמי של חבר הנאמנים (1989)  מדליית ספינגארן (2014)  פרס מריאן אנדרסון (2001)  המדליה הלאומית למדעי הרוח (2000)  פרס מרכז קנדי  פרס שטייגר  פרס הג'אז של ה-BBC  אמני הג'אז של NEA  פרס פול אקט  מפקד מסדר האמנויות והספרות  דוקטור לשם כבוד מאוניברסיטת פרינסטון  פרס הורשיו אלג'ר  מסדר ידידי אוליבר טמבו  כוכב בשדרת הכוכבים בהוליווד  עמית האקדמיה האמריקאית לאמנויות ולמדעים  מפקד בלגיון הכבוד 
 quincyjones.com
 פרופיל ב-IMDb
 חתימה:  
 
קווינסי ג'ונס, 1980
קווינסי ג'ונס (באנגלית: Quincy Delight Jones, Jr; ‏14 במרץ 1933 – 3 בנובמבר 2024) היה מפיק ומעבד מוזיקלי, מלחין פסקולים, מפיק סרטים, מתזמר וחצוצרן אמריקאי. ג'ונס היה מחלוצי השילוב בין סגנונות במוזיקה המודרנית, מפופ ועד מוזיקה קלאסית, ממוזיקת נשמה וג'אז עד מוזיקה מאפריקה ומברזיל. הוא היה אחד הראשונים ששילבו את סגנון הראפ במוזיקה הממסדית, וחלוץ השילוב בין ראפ לג'אז. היה מועמד 80 פעמים לפרס המוזיקה החשוב ביותר, פרס גראמי וזכה בו 28 פעמים, כולל בפרס המיוחד Grammy Legend Award שהוא עיטור ייחודי ליוצר בתחום המוזיקה הקלה, שהוענק לו ב-1991. במסגרת עבודתו עם מייקל ג'קסון בשנות השמונים הפיק ועיבד את תקליטו Thriller, שהוא האלבום הנמכר ביותר בכל הזמנים. ב-1985 הפיק את השיר We Are the World וניצח על "סופר גרופ" של אמני ארצות הברית. ג'ונס היה פורץ דרך מבחינת ההכרה בו כיוצר אפרו-אמריקאי, בשנת 1968 היה (יחד עם בוב ראסל, כותב המילים שעמו עבד רבות) לאפרו-אמריקאי הראשון שהיה מועמד לפרס האוסקר עבור "השיר המקורי הטוב ביותר". בשנת 1986 היה האפרו-אמריקאי הראשון שהיה מועמד כמפיק לפרס הסרט הטוב ביותר עבור הסרט "הצבע ארגמן". ג'ונס הוא פעיל זכויות אדם וזכויות ילדים בעולם.
נעוריו

ג'ונס נולד בשיקגו לשרה פרנסס, מנהלת בית-דירות ופקידה בבנק ולקווינסי דלייט ג'ונס, נגר ושחקן בייסבול מקצועי למחצה. בגיל צעיר החליט להיות מוזיקאי ובחר לנגן בחצוצרה. בגיל 10 עבר עם משפחתו למדינת וושינגטון, לעיר ליד סיאטל. הוא למד בקונסרבטוריון במקום עד שזכה למלגת לימודים למכללת ברקלי למוזיקה בבוסטון (בשמה דאז "שילינגר"). הוא לא סיים את לימודיו כיוון שהוזמן להצטרף כחצוצרן למסע ההופעות של תזמורתו של ליונל המפטון. במהלך מסע ההופעות התגלה כישרונו הרב בעיבוד. לאחר מסע ההופעות התמקם בניו יורק והחל לעבוד כמעבד עצמאי עם מוזיקאים כשרה ווהן, קאונט בייסי, דיוק אלינגטון, ג'ין קרופה וריי צ'ארלס, שהפך לחברו הקרוב.
קריירה מוזיקלית > שנות החמישים

ב-1956 הצטרף שוב כחצוצרן ומנהל מוזיקלי למסע הופעותיו של דיזי גילספי במזרח התיכון ובדרום אמריקה. ב-1957 עבר לפריז שם למד אצל נדיה בולאנז'ה ואוליבייה מסייאן והופיע בראש הרכב משלו (The Jones Boys) באולם האולימפיה. הוא גם ערך עם הרכבו מסעי הופעות באירופה וצפון אמריקה. על מסע ההופעות כתבו מבקרי מוזיקה ביקורות נלהבות אך הוא היה כישלון מסחרי שהביא את ג'ונס וחבריו לפשיטת רגל. אז, לדברי ג'ונס בראיון, החל להתעניין בעסקי המוזיקה, כעסק כלכלי.
מנהל חברת התקליטים "מרקורי", ארווינג גרין, הציע לו את משרת מנהל חטיבת החברה בניו יורק והעניק לו הלוואה שסייעה לו להשתקם. ב-1964 קודם ג'ונס לסגן-נשיא החברה.
קריירה מוזיקלית > שנות השישים והשבעים

שירו הידוע ביותר "Soul Bossa Nova" הוקלט ב-1962 בתקליט "בוסה נובה", סגנון בו התאהב לאחר ששמע את הזמר הברזילאי ז'ואאו ז'ילברטו. האלבום הוא שילוב של עיבודים לתזמורת ג'אז של יצירות מאת אמני בוסה נובה כז'לברטו ואנטוניו קרלוס ז'ובים יחד עם השפעות של אמני ג'אז אמריקאים כצ'ארלי מינגוס, אלבום זה היה מיסודות הסגנון הלטינו-אמריקאי. ב-1964 כתב את הפסקול הראשון מבין 33 פסקולים שיכתוב, עבור סרטו של סידני לומט "המשכונאי". בעקבות הצלחתו בתחום זה עזב את "מרקורי" ועבר ללוס אנג'לס על מנת להקדיש את כל זמנו להוליווד. הוא כתב פסקולים לסרטים רבים, בהם "כחום הלילה", "מיראז'", לך, אל תרוץ (1966), "פרח הקקטוס", "בוב וקרול וטד ואליס", "זהב מק'קנה" (1969), אבודים בניו יורק", "הבריחה", "הג'וב האיטלקי" ו"הצבע ארגמן", בו שימש גם כמפיק. בנוסף כתב מוזיקה לסדרות טלוויזיה רבות כ"שורשים", איירונסייד (אנ'), משפחת קוסבי ועוד.
בשנות השישים עבד כמעבד ומפיק עם הזמרים המובלים של התקופה כפרנק סינטרה, אלה פיצג'רלד, פגי לי, דיינה וושינגטון, אריתה פרנקלין ועוד. במקביל גם הוציא תקליטי סולו משלו. שיתוף הפעולה שלו עם סינטרה החל בנשף שארגנה גרייס קלי ב-1958 ובו שימש ג'ונס כמנהל מוזיקלי. שש שנים מאוחר יותר נשכר ג'ונס על ידי סינטרה לעבד את אלבומו המשותף עם קאונט בייסי "It Might as Well Be Swing" כן עיבד והפיק מוזיקלית את אלבומו "Sinatra At The Sands" ואת הופעתם המשותפת של סינטרה, סמי דייוויס ג'וניור, דין מרטין וג'וני קרסון ביוני 1965. בשנת 1984 שב ושיתף פעולה עם סינטרה בהפקת האלבום "L.A. Is My Lady".
קריירה מוזיקלית > שנות השמונים

בשנת 1978 היה ג'ונס מעורב בהפקת הסרט "הקוסם" (The Wiz) בכיכובו של מייקל ג'קסון הצעיר. ג'קסון ביקש ממנו לעבוד עמו וכך החלה סדרת שיתופי פעולה פורים בין השניים. ג'ונס הפיק לג'קסון את אלבום הסולו שלו "Off The Wall", התקליט, שנמכר בלמעלה מ-20 מיליון עותקים הפך את ג'ונס למפיק-על בתעשיית המוזיקה. שיתוף הפעולה הבא ביניהם הניב את "Thriller", שמכר למעלה מ-104 מיליון עותקים והיה לאלבום הנמכר ביותר בכל הזמנים. גם תקליטו הבא של ג'קסון "Bad" היה הפקה של ג'ונס ומכר כ-32 מיליון עותקים. לאחר מכן נפרדו דרכיהם של ג'ונס וג'קסון.
בשנת 1985 הפיק את שיר הצדקה We Are the World והלחין וסייע בהפקת סרטו של סטיבן ספילברג "הצבע ארגמן", עליו היה מועמד לפרס אוסקר.
משנת 1989 חבר ג'ונס לחצוצרן מיילס דייוויס ואחרים לפרויקט "מהכנסייה לרחוב" שנועד להעלות את קרנה של המוזיקה השחורה וליצור רטרוספקטיבה מקיפה שלה מיסודותיה בגוספל ועד לביצועיה על ידי צעירים ב"גטאות", השכונות האפרו-אמריקאיות בערים הגדולות בארצות הברית. הפרויקט הוביל ליצירת האלבום זוכה הגראמי "Back on the Block" בו משתתפים גם אלה פיצג'רלד (בהופעתה האחרונה), דיזי גילספי, שרה ווהן, ג'ו זאווינול, ג'ורג' בנסון, ריי צ'ארלס, צ'אקה חאן, ביג דדי קיין ועוד. שיתוף הפעולה שלו עם מיילס דייוויס בא לידי ביטוי גם בהופעה בפסטיבל הג'אז במונטרה ב-1991 שהונצחה באלבום זוכה גראמי "Miles & Quincy Live at Montreux".
קריירה מוזיקלית > שנות התשעים ואילך

ב-1991 עיבד מחדש קטעים של מיילס דייוויס והופיע יחד עם החצוצרן החולה והקשיש בפסטיבל הג'אז במונטרה. התקליט שהוקלט בהופעה זו "Miles & Quincy Live at Montreux" היה לתקליטו האחרון של דייוויס.
ב-1993 החל לשתף פעולה עם דייוויד זלצמן בהפקת מופע שהוקדש לחגיגת ניצחונו של ביל קלינטון בבחירות לנשיאות ארצות הברית. השניים הקימו חברת הפקה בשם QED (ראשי התיבות של Quincy Jones/David Salzman Entertainment אך גם משחק מילים על המונח "מש"ל" אותו נהוג לרשום בסוף הוכחה מתמטית), חברת ההפקה עוסקת בהפקת סרטים, תוכניות וסדרות טלוויזיה (כגון הנסיך המדליק מבל אייר, סדרה שהפכה את ויל סמית' לכוכב) ומגזיני המוזיקה והמדיה "Vibe" ו-"Spin".
בשנת 2001 יצאה לאור האוטוביוגרפיה שלו "Q: The Autobiography of Quincy Jones" וב-2007 החלה הפקת סדרת הווידאו שלו, שבה הוא חולק מניסיונו במקצועות ההפקה והעיבוד. הפרק הראשון, למשל, מלווה הפקת סינגל של סלין דיון בעבודה באולפן.
חיים אישיים

ג'ונס לא למד מעולם לנהוג, לדבריו בשל תאונת דרכים אותה חווה בגיל 14.
הוא היה נשוי שלוש פעמים ויש לו שבעה ילדים.
בשנים 1957–1966 היה נשוי לג'רי קלדוול, ממנה יש לו בת אחת. לאחר מכן ניהל ג'ונס רומן קצר עם קרול ריינולדס, ממנה נולדה לו בת.
בשנים 1967–1974 היה נשוי לשחקנית והדוגמנית השוודית אולה אנדרסון, ממנה יש לו בן, קווינסי ג'ונס השלישי (קרוי גם QD3, QDIII, Snoopy, מפיק ומעבד היפ הופ) ובת.
בשנים 1974–1990 היה נשוי לשחקנית היהודיה פגי ליפטון ולהם שתי בנות – ראשידה ג'ונס (ידועה בעיקר מתפקידיה בסדרות "המשרד", "מחלקת גנים ונוף" והסרט "אני אוהב אותך, אחי") והדוגמנית/שחקנית קידדה ג'ונס, חברתו של טופאק שאקור בחודשים האחרונים לחייו.
בשנים 1991–1997 חי עם הדוגמנית נסטסיה קינסקי ולזוג נולדה בת בשם קניה ג'וליה מימבאי שרה ג'ונס.